અમદાવાદ: શહેરમાં હવે લૂંટારુઓએ મોડી રાત્રે ઘરે પરત ફરતા લોકોને ટાર્ગેટ કરવાનું શરૂ કર્યું છે. મોડી રાત્રે પુત્ર અને પુત્રના મિત્ર સાથે ઘરે પરત ફરી રહેલી મહિલાના હાથમાંથી બે લૂંટારુઓ રોકડા રૂપિયા અને મોબાઈલ ફોન ભરેલું પર્સ લૂંટી ફરાર થઈ ગયા હતા. ભોગ બનનાર મહિલાના પુત્ર અને તેના મિત્રએ લૂંટારુઓનો સ્ટેડિયમ સુધી પીછો પણ કર્યો હતો, પરંતુ બંને લૂંટારુઓ નાસી છૂટવામાં સફળ રહ્યા હતા. માધવપુરા પોલીસે આ અંગે ગુનો નોંધી તપાસ શરૂ કરી છે.